Že več mesecev se je vlekla saga okoli naturalizacije Shana Larkina, ameriški košarkar pa je zdaj uradno oznanil, da bo igral za turško reprezentanco.

Nekdanji košarkar Dallasa, New Yorka, Bostona in Brooklyna je pred začetkom lanske sezone prestopil k turškemu Efesu, kjer je zablestel v polnem sijaju. Formo iz lanske sezone je letos še nadgradil, saj gre trenutno najverjetneje za najboljšega igralca v Evroligi. Zapored je namreč osvojil zadnje štiri nagrade za najboljšega igralca kroga, že predtem pa je postal najboljši igralec meseca decembra. S povprečjem 21.8 točke na tekmo je tudi prvi strelec Evrolige, njegov Efes pa z 19 zmagami in tremi porazi prepričljivo vodi.

Nekaj časa se je po medijih celo omenjalo, da bi Larkin lahko igral za Hrvaško, vendar so govorice hitro potihnile. Zato pa so bili toliko bolj vztrajni turški funkcionarji in glede na javni zapis košarkar že komaj čaka, da obleče dres s turškimi simboli.